Wat behels dit om ’n pleegouer te wees? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wat behels dit om ’n pleegouer te wees?
Wat behels dit om ’n pleegouer te wees?
Om skielik ʼn pleegouer te word is nie maklik nie en hoewel ʼn pleegouer se primêre taak is om ʼn kind tydelik te versorg, behels dit veel meer toewyding van die persoon wat die pleegouer word.
Daar word van pleegouers verwag om:
Te voldoen aan die Staatswette en die Welsynsorganisasie se vereistes, asook om belangrike inligting oor die kind aan die pleegsorgtoesigwerker oor te dra en om deel te neem aan besluitneming rakende die kind.
Pleegouerskap beteken ook om in vennootskap te wees met die biologiese familie en die organisasie, asook om die kind te ondersteun tydens die plasing.
Pleegouers is verantwoordelik vir die voorsiening in die kind se basiese behoeftes en vir die kind se inskakeling in die gesin.
Aangesien pleegouers op ʼn voltydse basis die versorging van die kind behartig, is hulle dikwels die belangrikste bron van inligting oor hoe ʼn kind aanpas by die skeiding van sy ouers, sy interaksie met ander kinders, en sy vordering op skool.
Die uiteindelike oogmerk van pleegsorg is om hereniging te bewerkstellig met die pleegkind se biologiese gesin. Hereniging sal plaasvind wanneer die kind se familie genoegsame aanpassings en veranderings aangebring het om voldoende bewys aan die kinderhof te kan lewer dat hulle veilige en ‘behoefte vervullende’ sorg aan die kind kan bied.
Meer oor pleegsorg
As jy wil omsien na ‘n kind wat sorg en beskerming nodig het, kan jy aansoek doen by die Departement van Maatskaplike Ontwikkeling of by ‘n geakkrediteerde kinderbeskermingsorganisasie om die kind in pleegsorg te neem. Pleegsorg is die tydelike plasing van ‘n kind wat versorging en beskerming nodig het. Die kind word geplaas in die sorg van ‘n geskikte persoon wat nie die ouer of voog van die kind is nie.
Om ‘n pleegkind te word moet die kind:
onder 18 jaar oud wees en/of
verlate of wees gelaat en sonder enige sigbare ondersteuning wees
gedrag toon wat nie deur die ouer of versorger beheer kan word nie
haweloos wees of bedel vir ‘n lewe
verslaaf wees aan ‘n afhanklikheidsvormende middel en sonder enige ondersteuning om behandeling te verkry vir so ‘n afhanklikheid
uitgebuit word of blootgestel wees aan uitbuiting
aan gevaar blootgestel wees in die sorg van die ouer, voog of versorger
in ‘n toestand wees van fisiese of geestelike verwaarlosing, mishandeling of misbruik deur ‘n ouer, versorger, persoon wat ouerlike verantwoordelikhede en regte het of ‘n familielid van die kind is, of deur ‘n persoon onder wie se beheer die kind is.
Om te kwalifiseer as ‘n pleegouer, moet jy:
18 jaar of ouer wees
geskik en bevoeg wees
bereid en in staat wees om die kind te onderhou
in staat wees om ‘n bevorderlike omgewing vir die kind se groei en ontwikkeling te voorsien.
Jy kan net ‘n kind in pleegsorg neem vir ‘n tydperk wat in die hofbevel vervat word. Sodra die aangeduide tydperk van die hofbevel verval het, kan die voorsittende beampte na die oorweging van die maatskaplike werker se aanbeveling die tydperk van die hofbevel verleng.
Doen aansoek by die naaste kantoor van die Departement van Maatskaplike Ontwikkeling of ‘n geakkrediteerde kinderbeskermingsorganisasie.
Jy sal verwys word na ‘n maatskaplike werker wat ‘n ondersoek sal doen.
Die maatskaplike werker sal die kind se omstandighede evalueer.
Jy sal ook geassesseer en gekeur word vir geskiktheid as pleegouer.
Handig die volgende in:
‘n Beëdigde verklaring dat die kind verlate is (indien van toepassing).
Doodsertifikate van die ouers (indien van toepassing).
Geboortesertifikaat van die kind (indien van toepassing). As die kind geen geboortesertifikaat het nie, sal die maatskaplike werker jou help om die geboortesertifikaat te kry.
Die biologiese ouer/s en die kind moet betrokke wees by die proses.
In gevalle waar die kind verlate of wees gelaat is, sal die maatskaplike werker help om ‘n advertensie in koerante te plaas waarin die ouers gevra word om binne ‘n maand na vore te kom.
Die maatskaplike werker sal ‘n verslag saamstel en dit aan die kinderhof voorlê met aanbevelings.
Gegrond op die maatskaplike werker se verslag, kan die voorsittende beampte by die hof bevind dat die kind versorging en beskerming nodig het.
Die voorsittende beampte sal ‘n hofbevel uitreik wat die plasing van die kind by die pleegouer goedkeur. Die hofbevel sal die name van die pleegouer, die pleegkind en die duur van die plasing bevat.
Nadat die hofbevel uitgereik is, kan jy aansoek doen vir ‘n pleegsorgtoelae by jou naaste SASSA-kantoor. Die kind word ook vrygestel van die betaling van gelde by ‘n staatskool en openbare gesondheidsorginstellings. Vir die kind om vrygestel te word van betaling van skoolgeld, moet jy ‘n aansoekvorm wat by die skool beskikbaar is voltooi, en ‘n afskrif van die hofbevel indien.
Die ondersoek en afhandeling daarvan wissel van geval tot geval.
Die diens is gratis.
Donderdag | 12 Desember | 2019
Kies die regte troeteldier vir jou kind
My kind breek alles
Moedig jou kind aan om oor emosies te praat
Leer jou kind fietsry